पेट्रोलियम कारों के भारतीय बाजार में पिछड़ी विदेशी कंपनियां अब लगा रहीं EV पर दांव
भारत में इलेक्ट्रिक वाहनों (ईवी) का तेजी से बढ़ता बाजार उन विदेशी कंपनियों को दूसरा मौका दे रहा है, जिनकी पेट्रोल-डीजल कारें ज्यादा सफल नहीं रही हैं। ऐसी कंपनियों के लिए बाजार पर मारुति सुजुकी, महिंद्रा एंड महिंद्रा और टाटा मोटर्स जैसी स्थानीय कंपनियों की
भारत में इलेक्ट्रिक वाहनों (EV) का तेजी से बढ़ता बाजार उन विदेशी कंपनियों को दूसरा मौका दे रहा है, जिनकी पेट्रोल-डीजल कारें ज्यादा सफल नहीं रही हैं। ऐसी कंपनियों के लिए बाजार पर मारुति सुजुकी, महिंद्रा एंड महिंद्रा और टाटा मोटर्स जैसी स्थानीय कंपनियों की मजबूत पकड़ ढीली करना मुश्किल रहा है, लेकिन EV सेगमेंट में इन्हें बड़ा मौका नजर आ रहा है। इसे देखते हुए विदेशी कार कंपनियां भारत में 30,000 करोड़ रुपए से ज्यादा निवेश करने जा रही हैं।
MG मोटर, रेनॉ, निसान और फॉक्सवैगन जैसी कंपनियां भारत में पेट्रोलियम कारों का विस्तार कम करके EV पर फोकस कर रही हैं। देश के लग्जरी EV मार्केट में ग्लोबल कंपनियां पहले ही कई मॉडल उतार चुकी हैं। वोल्वो कार्स, ऑडी, जेएलआर और स्टेलेंटिस इनमें शामिल है।
भारतीय EV मार्केट पर फोकस कर रहीं पांच विदेशी कंपनियां
MG मोटर
चीन की कंपनी सैक के ब्रिटिश ब्रांड MG मोटर भारत में मौजूदा दो EV के अलावा 4-5 नए इलेक्ट्रिक मॉडल लॉन्च करने वाली है। कंपनी 5,000 करोड़ के निवेश से भारत में दूसरी फैक्ट्री लगाने लगाने जा रही है। इसके अलावा बैटरी असेंबलिंग प्लांट की भी तैयारी है।
ह्युंडई मोटर
ह्युंडई मोटर इंडिया 20 हजार करोड़ के निवेश से भारत में EV सिस्टम स्थापित करेगी। कंपनी 2032 तक सालाना 1.78 लाख यूनिट क्षमता वाली बैटरी पैक फैक्ट्री लगाएगी। इसके अलावा 4 मौजूदा EV के अलावा कई नए इलेक्ट्रिक कार मॉडल लॉन्च करेगी।
फॉक्सवैगन
इस जर्मन कंपनी ने अपने पैसेंजर कार पोर्टफोलियो के 30% मॉडल को इस दशक के अंत तक इलेक्ट्रिफाइड करने की तैयारी की है। अगले साल भारतीय बाजार में फॉक्सवैगन की पहली इलेक्ट्रिक कार आई.डी.4 लॉन्च हो सकती है। फिर दूसरे मॉडल भी आएंगे।
रेनॉ- निसान
ये अलायंस भारत में पेट्रोल गाड़ियां बहुत सफल नहीं हो पाने के बाद EV मॉडल बढ़ाने जा रहा है। ये अलायंस 5,000 करोड़ रुपए का निवेश करके मैन्युफैक्चरिंग फैसिलिटी का विस्तार करेगी। अगले कुछ वर्षों में 2 नए इलेक्ट्रिक मॉडल लॉन्च करने की योजना है।
कारों में बढ़ा सॉफ्टवेयर कंटेंट
बीते 7-8 साल में देश के ऑटोमोबाइल सेक्टर में बड़े पैमाने पर एडवांस्ड टेक्नोलॉजी विकसित हुई है। इंटरनेट ऑफ थिंग्स, इलेक्ट्रिक ऑटोमेटेड एंड कनेक्टेड व्हीकल, एडवांस ड्राइवर असिस्टेंट सिस्टम और सॉफ्टवेयर ड्रिवन व्हीकल इनमें शामिल है। दुनियाभर की कंपनियां भारत में इनके प्लांट लगा रही हैं।
EV हब बनने जा रहा भारत
फाडा के प्रेसिडेंट मनीष राज सिंघानिया पहले से ही दुनिया के टॉप ऑटोमोबाइल मार्केट में शामिल भारत अब EV का हब बनने जा रहा है। अभी ये शुरुआत है, लेकिन यदि राजस्थान और कश्मीर में मिले लिथियम की माइनिंग और प्रोसेसिंग शुरू हो जाती है तो ज्यादा विदेशी कंपनियां भारत में EV प्लांट लगाएंगी।